DA Den Europæiske Unions Tidende CE 88/682

(2004/C 88 E/0701)

SKRIFTLIG FORESPØRGSEL E-0118/04

af Monica Frassoni (Verts/ALE) og Daniel Cohn-Bendit (Verts/ALE) til Kommissionen

(26. januar 2004)

Om: Udelukkelse af vælgere fra de maltesiske valglister

Indtil sidste år har de to største politiske partier i Malta haft for vane i to runder om året at udelukke flere tusinde af det rivaliserende partis vælgere fra valglisterne på grundlag af en fortolkning af bopælskravene, mental sundhed osv.

I en afgørelse af 21. marts 2003 fra Maltas forfatningsdomstol blev begrebet »bopæl« defineret på begæring af en af de forurettede parter (Cassola-sagen, dommer Tonio Mallia, Harry Vassalo mod valgkommissionen og John Mary Magro, nr. 6/2003/1). Ifølge denne definition »betyder ordet«bopæl»ikke nødvendigvis fysisk tilstedeværelse i landet«.

Desuden anføres det eksplicit i den nye lov vedrørende valg til Europa-Parlamentet i Malta (Lov nr. XVI af 2003, offentliggjort i Maltas statstidende (Malta Government Gazette) den 26. november 2003), at alle maltesiske statsborgere med bopæl i en af EU's 25 medlemsstater er stemme- og valgberettigede i Malta.

Er Kommissionen bekendt med, at arbejderpartiet (Labour Party) i Malta på trods af den eksisterende lovgivning om valg til Europa-Parlamentet igen har anmodet om at få 1684 maltesiske statsborgere slettet af valglisterne? Disse retssager indledes ved de maltesiske domstole i sidste uge af januar; ansatte ved EU-institutionerne er blandt de vælgere, det drejer sig om.

Hvad agter Kommissionen at gøre for at imødegå det maltesiske arbejderpartis ulovlige forsøg på at forhindre maltesiske statsborgere i at deltage i de kommende valg til Europa-Parlamentet i Malta?

Svar afgivet på Kommissionens vegne af Günter Verheugen

(26. februar 2004)

Maltas forfatning anerkender alle grundlæggende menneskelige og borgerlige rettigheder. Maltesiske borgeres ret til at afgive deres stemme ved almindelige valg er betinget af statsborgerskab, alder og bopælskrav. Kommissionen er bekendt med, at Maltas forfatningsdomstol, efter en nylig klage fra en maltesisk statsborger, hvis stemmeret blev anfægtet af et politisk parti, har bestemt, at begrebet »bopæl« ikke betyder fysisk tilstedeværelse i landet, men omfatter og tillader periodisk fravær fra landet.

Under hensyntagen til den maltesiske forfatningsdomstols fortolkning skal ethvert spørgsmål fra et politisk parti om en statsborgers stemmeret behandles af en kompetent maltesisk domstol. Det er ikke Kommissionens opgave at gribe ind i det maltesiske retsvæsens virksomhed eller at ytre sig om holdningen i et bestemt politisk parti. Kommissionen mener, at det maltesiske retsvæsen er i stand til at sikre, at borgernes stemmeret, som specificeret i maltesisk lovgivning, respekteres fuldt ud. Kommissionen har noteret sig, at de maltesiske domstole tidligere har afvist ulovlige forsøg på at nægte maltesiske statsborgere deres stemmeret.

Kommissionen har også noteret sig, at den nye lov om valg til Europa-Parlamentet i Malta fastsætter, at alle maltesiske statsborgere, som er bosiddende i de 25 medlemsstater har valgret og er valgbare ved valg til Europa-Parlamentet i Malta. Dette var muligt, fordi den maltesiske forfatning gælder for de almindelige valg, men ikke for valg til Europa-Parlamentet. Kommissionen har med interesse noteret sig denne udvikling, der stemmer overens med Maltas øgede engagement på internationalt plan.